CELEX: 32021D1774
Language: ro
Date: 2021-10-05 00:00:00
Title: Decizia de punere în aplicare (UE) 2021/1774 a Consiliului din 5 octombrie 2021 de modificare a Deciziei de punere în aplicare (UE) 2018/1493 de autorizare a Ungariei să introducă o măsură specială de derogare de la articolul 26 alineatul (1) litera (a) și de la articolele 168 și 168a din Directiva 2006/112/CE privind sistemul comun al taxei pe valoarea adăugată

11.10.2021   
               
               
                  RO
               
               
                  Jurnalul Oficial al Uniunii Europene
               
               
                  L 360/108
               
            
         DECIZIA DE PUNERE ÎN APLICARE (UE) 2021/1774 A CONSILIULUI
         din 5 octombrie 2021
         de modificare a Deciziei de punere în aplicare (UE) 2018/1493 de autorizare a Ungariei să introducă o măsură specială de derogare de la articolul 26 alineatul (1) litera (a) și de la articolele 168 și 168a din Directiva 2006/112/CE privind sistemul comun al taxei pe valoarea adăugată
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1) primul paragraf,
         având în vedere propunerea Comisiei Europene,
         întrucât:
         
                     (1)
                  
                  
                     Decizia de punere în aplicare (UE) 2018/1493 a Consiliului (2) a autorizat Ungaria să aplice, până la 31 decembrie 2021, o măsură specială constând, pe de o parte, în limitarea la 50 % a dreptului de deducere a taxei pe valoarea adăugată (TVA) aferentă cheltuielilor legate de autoturismele care nu sunt utilizate integral în interes de serviciu, prin derogare de la articolele 168 și 168a din Directiva 2006/112/CE, și, pe de altă parte, în tratarea utilizării în alte scopuri decât în interes de serviciu a unui autoturism care face parte din activele comerciale ale unei persoane impozabile ca nefiind o prestare de servicii cu titlu oneros în cazul în care autoturismul a făcut obiectul unei limitări autorizate în temeiul articolului 1 din respectiva decizie de punere în aplicare, prin derogare de la articolul 26 alineatul (1) litera (a) din directivă (denumită în continuare „măsura specială”).
                  
               
                     (2)
                  
                  
                     Prin scrisoarea înregistrată de Comisie la 25 februarie 2021, Ungaria a solicitat autorizarea de a continua să aplice măsura specială (denumită în continuare „cererea de prelungire”).
                  
               
                     (3)
                  
                  
                     În temeiul articolului 395 alineatul (2) al doilea paragraf din Directiva 2006/112/CE, Comisia a transmis cererea de prelungire celorlalte state membre prin scrisori datate 7 aprilie 2021. Prin scrisoarea din 8 aprilie 2021, Comisia a informat Ungaria că dispune de toate informațiile necesare pentru a analiza cererea de prelungire.
                  
               
                     (4)
                  
                  
                     În temeiul articolului 5 din Decizia de punere în aplicare 2018/1493, Ungaria a prezentat împreună cu cererea de prelungire un raport care includea reexaminarea procentajului stabilit pentru deducerea TVA-ului. Pe baza informațiilor disponibile în prezent, și anume experiența acumulată în urma auditurilor fiscale și datele statistice referitoare la utilizarea autoturismelor în folos personal, Ungaria confirmă în cererea de prelungire că limita de 50 % se justifică în continuare și rămâne adecvată. În plus, prin simplificarea colectării TVA-ului, măsura specială a fost eficace în reducerea efectivă a sarcinilor administrative ale întreprinderilor și ale autorităților fiscale. În același timp, previne evaziunea fiscală generată prin ținerea incorectă a contabilității. Prin urmare, Ungaria ar trebui să fie autorizată să aplice în continuare măsura specială.
                  
               
                     (5)
                  
                  
                     Prelungirea măsurii speciale ar trebui să fie limitată în timp pentru a permite evaluarea eficacității sale și determinarea procentului adecvat. Prin urmare, Ungaria ar trebui să fie autorizată să aplice în continuare măsura specială pentru o perioadă limitată, și anume până la 31 decembrie 2024.
                  
               
                     (6)
                  
                  
                     În cazul în care consideră că este necesară o prelungire a autorizării după anul 2024, Ungaria ar trebui să transmită Comisiei, cel târziu la 31 martie 2024, un raport care să cuprindă o reexaminare a limitei procentuale aplicate, împreună cu o cerere de prelungire.
                  
               
                     (7)
                  
                  
                     Măsura specială va avea doar un efect neglijabil asupra cuantumului total al încasărilor din impozite colectate în etapa de consum final și nu va afecta resursele proprii ale Uniunii provenite din TVA.
                  
               
                     (8)
                  
                  
                     Prin urmare, Decizia de punere în aplicare (UE) 2018/1493 ar trebui modificată în consecință,
                  
               ADOPTĂ PREZENTA DECIZIE:
         
            Articolul 1
            Articolul 5 din Decizia de punere în aplicare (UE) 2018/1493 se înlocuiește cu următorul text:
            
               
                  „Articolul 5
                  Prezenta decizie se aplică de la 1 ianuarie 2019 până la 31 decembrie 2024.
                  Orice cerere de prelungire a autorizării prevăzute în prezenta decizie se transmite Comisiei până la 31 martie 2024 și este însoțită de un raport care cuprinde o reexaminare a procentajului prevăzut la articolul 1.”
               
            
         
         
            Articolul 2
            Prezenta decizie produce efecte de la data notificării.
         
         
            Articolul 3
            Prezenta decizie se adresează Ungariei.
         
         
            Adoptată la Luxemburg, 5 octombrie 2021.
            
               
                  Pentru Consiliu
               
               
                  Președintele
               
               A. ŠIRCELJ
            
         
         
            (1)  JO L 347, 11.12.2006, p. 1.
         
            (2)  Decizia de punere în aplicare (UE) 2018/1493 a Consiliului din 2 octombrie 2018 de autorizare a Ungariei să introducă o măsură specială de derogare de la articolul 26 alineatul (1) litera (a) și de la articolele 168 și 168a din Directiva 2006/112/CE privind sistemul comun al taxei pe valoarea adăugată (JO L 252, 8.10.2018, p. 44).